SMERNICA RADY 2006/58/ES
z 27. júna 2006,
ktorou sa mení a dopĺňa smernica 2002/38/ES, pokiaľ ide o obdobie uplatňovania úprav týkajúcich sa dane z pridanej hodnoty vzhľadom na služby rozhlasového a televízneho vysielania a určité elektronicky poskytované služby
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na smernicu 2002/38/ES zo 7. mája 2002, ktorou sa mení a dopĺňa a dočasne mení a dopĺňa smernica 77/388/EHS, pokiaľ ide o úpravy týkajúce sa dane z pridanej hodnoty s ohľadom na služby rozhlasového a televízneho vysielania a určité služby dodávané elektronicky (1), a najmä na jej článok 5,
so zreteľom na návrh Komisie,
keďže:
(1)
Vykonalo sa preskúmanie stanovené v článku 5 smernice 2002/38/ES.
(2)
Z uvedeného preskúmania vyplýva, že sa uspokojivo vykonávali ustanovenia článku 1 smernice 2002/38/ES a dosiahli svoj cieľ.
(3)
Komisia predložila 29. decembra 2003 návrh smernice o mieste poskytovania služieb medzi zdaniteľnými osobami, ktorý zmenila a doplnila svojím ďalším návrhom z 22. júla 2005, ktorého cieľom bolo zahrnúť aj poskytovanie služieb zdaniteľnými osobami nezdaniteľným spotrebiteľom. Podľa zmeneného a doplneného návrhu budú všetky vysielacie a elektronicky poskytované služby zdaňované v mieste spotreby.
(4)
Komisia predložila 4. novembra 2004 návrh smernice o zjednodušení povinností súvisiacich s DPH, ktorým sa zavádza všeobecnejší elektronický mechanizmus ako ten, ktorý ustanovuje smernica 2002/38/ES, s cieľom uľahčiť plnenie daňových povinností v súvislosti s cezhraničnými službami.
(5)
Napriek tomu, že sa na základe uvedených legislatívnych návrhov významne pokročilo v prijatí potrebných všeobecnejších opatrení, ktoré nahradia opatrenia uvedené v článku 1 smernice 2002/38/ES, nie je možné prijať tieto všeobecnejšie opatrenia pred tým, ako uplynie platnosť súčasných opatrení, t. j. 30. júna 2006.
(6)
Keďže tieto všeobecnejšie opatrenia budú prijaté v krátkodobom, respektíve strednodobom horizonte a vzhľadom na zistenia uvedeného preskúmania je vhodné, aby sa v záujme riadneho fungovania vnútorného trhu a s cieľom naďalej zabezpečiť odstraňovanie narušení hospodárskej súťaže uplatňovali ustanovenia týkajúce sa služieb rozhlasového a televízneho vysielania tak, ako sú stanovené v článku 1 smernice 2002/38/ES, až do 31. decembra 2006.
(7)
Článok 5 smernice 2002/38/ES ustanovuje, že Rada, konajúc jednomyseľne na základe návrhu Komisie, môže z praktických dôvodov takéto predĺženie vykonať.
(8)
Smernica 2002/38/ES by sa mala preto zodpovedajúcim spôsobom zmeniť a doplniť.
(9)
Vzhľadom na naliehavosť tejto záležitosti a s cieľom vyhnúť sa právnej medzere je nevyhnutné udeliť výnimku zo šesťtýždňovej lehoty uvedenej v bode I odseku 3 Protokolu o úlohe národných parlamentov v Európskej únii, ktorý tvorí prílohu k Zmluve o Európskej únii a zmluvám o založení Európskych spoločenstiev,
PRIJALA TÚTO SMERNICU:
Článok 1
Článok 4 smernice 2002/38/ES sa nahrádza takto:
„Článok 4
Článok 1 sa uplatňuje do 31. decembra 2006.“
Článok 2
1. Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou s účinkom od 1. júla 2006. Komisii bezodkladne oznámia znenie týchto ustanovení.
Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
2. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
Článok 3
Táto smernica nadobúda účinnosť dňom jej uverejnenia v Úradnom vestníku Európskej únie.
Článok 4
Táto smernica je určená členským štátom.
V Luxemburgu 27. júna 2006